Visserye: Werkwinkel wil korrupsie uitwis - Misdaad - Republikein
Thursday, April 18th, 20:24:45
Visserye: Werkwinkel wil korrupsie uitwis
Hawe, vismaatskappy besoek
‘n Werkwinkel oor strategieë om die risiko van korrupsie in die visbedryf te verminder, is onlangs op Swakopmund gehou.
Die Teenkorrupsiekommissie (ACC) het dié werkwinkel van 28 tot 29 Maart in samewerking met die Verenigde Nasies se Kantoor teen Dwelms en Misdaad (UNODC) aangebied.
Daar is op die ontwikkeling en implementering van voorlopige strategieë gefokus om die risiko van korrupsie te verminder deur prosesse en prosedures te evalueer, wat met inspekteurs en monitors in die bedryf verband hou.
Die idee was dat die evalueringsproses praktiese voorstelle oplewer om geïdentifiseerde risiko’s te verminder.
ACC-personeel, monitors en inspekteurs het die geleentheid gehad om Namport en Tunacor Fisheries Limited op Walvisbaai te besoek om ’n beter begrip van die prosessse in die visbedryf te kry.
Die werkwinkel is gehou om onder meer spesifieke doelwitte van die Nasionale Teenkorrupsiestrategie en -Aksieplan te help bereik.
Dit het uit beraadslaging in Oktober 2017 oor swakplekke in identifisering en korrupsie in die visbedryf voortgespruit.
Afgesien van die bedryf se monitors en inspekteurs het verteenwoordigers van visverenigings, die ACC en UNODC die werkwinkel bygewoon.